विधेयक संख्याः
नागरिक लगानी कोष ऐन, 2047 लाई संशोधन गर्न बनेको विधेयक


2083
सङ्‍घीय संसद सचिवालय
सिंहदरबार, काठमाडौं। 

उद्देश्य र कारण
देशको आर्थिक विकासको लागि सर्वसाधारण जनतालाई समेत पुँजीको बचत गर्न प्रोत्साहित गरी लगानीका अवसर बढाउने, अवकाश कोष तथा सामाजिक सुरक्षाका कार्यक्रम सञ्‍चालन गर्ने र पुँजी बजारमा गतिशिलता ल्याउने उद्देश्यले नागरिक लगानी कोष ऐन, 2047 कार्यान्वयनमा रहेको छ। उक्त ऐनद्वारा परिभाषित केही शब्दहरुलाई थप स्पष्‍ट गर्ने, कोषको अधिकृत पुँजी, चुक्ता पुँजी र शेयर लगानीमा बृद्धि गर्ने, कोषको पुँजीमा थपघट गर्ने, सञ्‍चालक समितिको काम, कर्तव्य र अधिकार तथा कोषको कार्यकारी निर्देशकको काम, कर्तव्य र अधिकारलाई थप स्पष्‍ट गर्ने लगायतका विषयहरु समावेश गरी ऐनलाई समयसापेक्ष बनाउन आवश्यक भएको हुँदा यो विधेयक तर्जुमा गरी सङ्‍घीय संसदमा पेश गरेको छु।
(डा. स्वर्णिम वाग्ले)
अर्थमन्त्री
सैद्धान्तिक अवधारणा
ऐन कार्यान्वयनको क्रममा देखिएका व्यवहारिक समस्या, अस्पष्‍ट प्रावधान तथा समयानुकूल सुधारको आवश्यकतालाई सम्बोधन गर्न नागरिक लगानी कोष ऐन, 2047 मा संशोधन आवश्यक भएको हुँदा उक्त ऐनद्वारा परिभाषित केही शब्दहरुलाई थप स्पष्‍ट गर्न, कोषको अधिकृत पुँजी, चुक्ता पुँजी र शेयर लगानीमा बृद्धि गर्ने, कोषको पुँजीमा थपघट गर्ने, सञ्‍चालक समितिको काम, कर्तव्य र अधिकार तथा कोषको कार्यकारी निर्देशकको काम, कर्तव्य र अधिकारलाई स्पष्‍ट गर्ने गरी तर्जुमा भएको “नागरिक लगानी कोष ऐन, 2047 लाई संशोधन गर्न बनेको विधेयक” लाई सङ्‍घीय संसदमा पेश गर्न नेपाल सरकार, मन्त्रिपरिषद्‍बाट मिति 2083/05/03 मा स्वीकृति प्राप्‍त भएकोले यो विधेयक पेश गरिएको हो।  
(डा. स्वर्णिम वाग्ले)
अर्थमन्त्री
आर्थिक टिप्‍पणी
प्रस्तावित विधेयकमा उल्लिखित प्रावधानहरु हाल कार्यान्वयनमा रहेको नागरिक लगानी कोष ऐन, 2047 बमोजिम स्थापित संरचनाबाट सञ्‍चालन हुने हुँदा यो विधेयक ऐन बनी कार्यन्वयन हुँदा नेपाल सरकारलाई कुनै प्रकारको आर्थिक दायित्व पर्ने देखिँदैन। 
(डा. स्वर्णिम वाग्ले)
अर्थमन्त्री
प्रत्यायोजित व्यवस्थापन सम्बन्धी टिप्‍पणी
देशको आर्थिक विकासको लागि सर्वसाधारण जनतालाई समेत पूँजीको बचत गर्न प्रोत्साहित गरी लगानीका अवसर बढाउने, अवकाश कोष तथा सामाजिक सुरक्षणका कार्यक्रम सञ्‍चालन गर्ने र पुँजी बजारमा गतिशिलता ल्याउने उद्देश्यले नागरिक लगानी कोष ऐन, 2047 कार्यान्वयनमा रहेको छ। उक्त ऐनद्वारा परिभाषित केही शब्दहरुलाई थप स्पष्‍ट गर्ने, कोषको अधिकृत पुँजी, चुक्ता पुँजी र शेयर लगानीमा बृद्धि गर्ने, कोषको पुँजीमा थपघट गर्ने, सञ्‍चालक समितिको काम, कर्तव्य र अधिकारलाई थप स्पष्‍ट गर्ने तथा कोषको कार्यकारी निर्देशकको काम, कर्तव्य र अधिकार तोक्ने लगायतका विषयहरु समावेश गरी “नागरिक लगानी कोष ऐन, 2047 लाई संशोधन गर्न बनेको विधेयक” तर्जुमा गरिएको हो।
प्रस्तवित विधेयकमा कुनै पनि नयाँ प्रत्यायोजित व्यवस्थापन सम्बन्धी अधिकार सिर्जना नगरिएको तथा विद्यमान कानूनी संरचनाभित्र रही ऐनको व्यवस्थालाई थप स्पष्‍ट, व्यवस्थित र समयसापेक्ष बनाउने प्रयोजन मात्र रहेको हुँदा प्रत्यायोजित व्यवस्थापन सम्बन्धमा थप व्याख्या आवश्यक नदेखिएको व्यहोरा पेश गरेको छु।  
(डा. स्वर्णिम वाग्ले)
अर्थमन्त्री

व्याख्यात्मक टिप्‍पणी
	क्र.
स.
	विधेयकको दफा
	व्याख्यात्मक टिप्‍पणी

	1.
	1
	यस दफामा ऐनको नाम र ऐन प्रारम्भ हुने मिति स्पष्‍ट रुपमा उल्लेख गरिएको छ।

	2.
	2
	मूल ऐनमा प्रयोग भएका शब्दलाई थप स्पष्‍ट पार्ने र सङ्गठित संस्थाको परिभाषाभित्र वित्तीय संस्था, बीमा कम्पनी समेत रहने गरी प्रस्ताव गरिएको छ।

	3.
	3 
	कोषको अधिकृत पुँजी, चुक्ता पुँजी र शेयर लगानीमा बृद्धि गर्ने गरी प्रस्ताव गरिएको छ।

	4.
	4 
	सञ्‍चालक समितिले नेपाल सरकारको पूर्व स्वीकृति लिई कोषको शेयर पूँजी र सोको बाँडफाँट तथा बनावटमा आवश्यकता अनुसार थपघट गर्न सक्ने र नेपाल सरकार, अर्थ मन्त्रालयको पूर्व स्वीकृति लिई जारी पूँजीको सीमाभित्र रही कोषको चुक्ता पूँजी वृद्धि गर्न सक्ने गरी प्रस्ताव गरिएको छ।

	5.
	5
	राष्‍ट्रिय जीवन बीमा कम्पनी लिमिटेडको प्रमुख कार्यकारी अधिकृत र कोषको कार्यकारी निर्देशक सञ्‍चालक समितिमा रहने गरी प्रस्ताव गरिएको छ।      

	6.
	6
	कानून तर्जुमाका दृष्‍टिकोणले मिलाइएको छ।

	7.
	7
	कोषको सञ्‍चालक समितिको काम, कर्तव्य र अधिकारलाई थप स्पष्‍ट गर्ने गरी प्रस्ताव गरिएको छ।

	8.
	 8
	कोषको केन्द्रीय हिसाबमा रहने वित्तीय स्रोतलाई समेत कोषको लगानीको श्रोतमा समेट्ने, नेपाल सरकार वा नेपाल राष्‍ट्र बैङ्‍कबाट मान्यता प्राप्‍त पूर्वाधार विकास बैङ्‍कको मुद्दती निक्षेप र वित्तीय संस्था, बिमा कम्पनी वा नेपाल धितोपत्र बोर्डमा दर्ता भएका म्युचुअल फण्ड, प्राइभेट इक्विटी फण्ड वा भेन्चर क्यापिटल फण्डमा समेत कोषले लगानी गर्न सक्ने र कोषले प्रचलित कानून बमोजिम संस्थापित कम्पनी वा स्थापित सङ्गठित संस्थाबाट वा  त्यस्तो कम्पनी वा सङ्गठित संस्थासँग कोषको साझेदारीमा निर्माण तथा सञ्‍चालन हुने ऊर्जा, यातायात, पर्यटन, सूचना प्रविधि, कृषि, स्वास्थ्य र शिक्षा क्षेत्रसँग सम्बन्धित राष्‍ट्रिय प्राथमिकता प्राप्‍त परियोजनामा कर्जा प्रवाह गर्न सक्ने व्यवस्था प्रस्ताव गरी ऋण लगानीको दायरालाई विस्तार गरिएको छ।

	9.
	9
	लेखाका मान्य सिद्धान्त, मापदण्ड तथा प्रचलित कानूनबमोजिम कारोबारको यथार्थ स्थिति देखिने गरी लेखा राख्‍नु पर्ने व्यवस्था प्रस्ताव गरिएको छ।

	10.
	10
	कोषको वासलात र लाभ हानिको हरहिसाबमा सहीछाप गर्ने मुख्य लेखापाल पद कोषमा नभएको हुँदा लेखा प्रमुख भई काम गर्ने कर्मचारीबाट  सहिछाप गर्ने व्यवस्था प्रस्ताव गरिएको छ।

	11.
	11
	कोषको कार्यकारी निर्देशकको पदावधि स्पष्‍ट गर्ने र कार्यकारी निर्देशकलाई नेपाल सरकारले जुनसुकै बखत हटाउने प्रावधान राखी कार्यकारी निर्देशकलाई आफ्नो काम, कर्तव्य र अधिकारप्रति जिम्मेवार बनाउने व्यवस्था प्रस्ताव गरिएको छ।

	12.
	12
	कोषको कार्यकारी निर्देशकको काम, कर्तव्य र अधिकारलाई थप स्पष्‍ट गर्न यस दफामा प्रस्ताव गरिएको छ।

	13.
	13
	लगानीकर्ताहरुबाट कोषले सङ्कलन गरी कोषमा जम्मा गरेको रकमलाई सम्बन्धित योजनाको शर्त अनुसार लगानीको प्र्रबन्ध मिलाउने गरी प्रस्ताव गरिएको छ।

	14.
	14
	कोषबाट सञ्‍चालन हुने सबै योजनालाई कोषको विशेष अधिकारको रुपमा रहने गरी प्रस्ताव गरिएको छ। 

	15.
	15
	मुद्दती निक्षेपमा लगानी सम्बन्धी विशेष व्यवस्था रहने गरी प्रस्ताव गरिएको छ।

	16.
	16
	कोष विघटन हुँदा कोषबाट भुक्तानी गर्नुपर्ने दायित्वको रकमको प्राथमिकताक्रम हेरफेर गर्ने प्रस्ताव गरिएको छ।

	17.
	17
	1. ऐनमा प्रयुक्त शेयरवाला र एकाङ्कवाला भन्‍ने शब्दहरुलाई प्रचलित कानूनमा प्रयोग भएका शब्दसँग एकरुपता ल्याउने गरी ती शब्दहरुलाई क्रमशः शेयरधनी र एकाइधनी राख्‍ने गरी यो दफामा प्रस्ताव गरिएको छ।



(डा. स्वर्णिम वाग्ले)
अर्थमन्त्री
नागरिक लगानी कोष ऐन, २०४७ लाई संशोधन गर्न बनेको विधेयक
प्रस्तावना : नागरिक लगानी कोष ऐन, २०४७ लाई संशोधन गर्न वाञ्छनीय भएकोले¸ 
सङ्‍घीय संसद्‍ले यो ऐन बनाएको छ।
1. संक्षिप्‍त नाम र प्रारम्भ : (१) यस ऐनको नाम “नागरिक लगानी कोष (तेस्रो संशोधन) ऐन¸ २०८3” रहेको छ। 


(२) यो ऐन तुरुन्त प्रारम्भ हुनेछ।
2. नागरिक लगानी कोष ऐन, २०४७ को दफा २ मा संशोधन : नागरिक लगानी कोष ऐन, २०४७ (यसपछि “मूल ऐन” भनिएको) को दफा २ को,-
(१) 
खण्ड (ट), (ठ), (ड), (ढ) र (ण) को सट्‍टा देहायका खण्ड (ट), (ठ), (ड), (ढ) र (ण) राखिएका छन् :-
“(ट)
“डिबेञ्‍चर” भन्‍नाले कोष वा कुनै सङ्गठित संस्थाले प्रचलित कानून बमोजिम जारी गरेको डिबेञ्‍चर सम्झनु पर्छ।
(ठ)
“ऋणपत्र” भन्‍नाले  प्रचलित कानून बमोजिम निष्कासन गरिएको ऋणपत्र सम्झनु पर्छ।
(ड)
“धितोपत्र (सेक्युरिटी)” भन्‍नाले शेयर, स्टक, बण्ड, ऋणपत्र, डिबेञ्‍चर, डिबेञ्‍चर स्टक, सामूहिक लगानी कोषको एकाइ, प्राइभेट इक्विटी फण्ड वा भेन्चर क्यापिटल फण्डको एकाइ सम्झनु पर्छ र सो शब्दले धितोपत्रको धरौटी सम्बन्धी हक र अधिकारपत्रलाई समेत जनाउँछ।
(ढ)
“लगानी” भन्‍नाले मुद्दती निक्षेप, मागेको बखत प्राप्‍त हुने निक्षेप, सरकारी सुरक्षणपत्र, धितोपत्र (सेक्युरिटी) वा त्यस्तै प्रकारको अन्य धितोपत्रमा गरिएको लगानी सम्झनु पर्छ।
(ण)
“लगानीकर्ता हिसाब योजना (इन्भेष्‍टमेन्ट एकाउन्ट स्कीम)” भन्‍नाले कोषले यस ऐन बमोजिम सञ्‍चालन गर्ने विभिन्‍न अवकाश कोष योजना सम्झनु पर्छ।”
(२) 
खण्ड (प) मा रहेको “बैङ्‍क,” भन्‍ने शब्द पछि “वित्तीय संस्था, बीमा कम्पनी,” भन्‍ने शब्दहरू थपिएका छन्।
(३) 
खण्ड (प१) मा रहेका “सङ्कलन गरी जम्मा गरेको पूँजी कोषलार्इ सम्बन्धित योजनाको शर्त अनुसार लगानी प्रबन्ध गर्न वा तत्सम्बन्धमा अन्य” भन्‍ने शब्दहरूको सट्‍टा “कोषमा जम्मा भएको रकमलाई सम्बन्धित योजनाको शर्त अनुसार लगानी प्रबन्ध गर्न वा” भन्‍ने शब्दहरू राखिएका छन्।
3. मूल ऐनको दफा ४ मा संशोधन : मूल ऐनको दफा ४ को,-
(१)
उपदफा (१) मा रहेका “आठ अर्ब रुपैयाँ” भन्‍ने शब्दहरूको सट्‍टा “दश अर्ब रुपैयाँ” र “आठ करोड कित्ता” भन्‍ने शब्दहरूको सट्‍टा ×दश करोड कित्ता” भन्‍ने शब्दहरू राखिएका छन्।
(२)
उपदफा (२) मा रहेका “तीन अर्ब रूपैयाँ” भन्‍ने शब्दहरूको सट्‍टा “छ अर्ब असी करोड रूपैयाँ” भन्‍ने शब्दहरू राखी सोही उपदफाको,- 
(1) खण्ड (ख) मा रहेका “राष्‍ट्रिय बीमा संस्थान” भन्‍ने शब्दहरूको सट्‍टा “राष्‍ट्रिय जीवन बीमा कम्पनी लिमिटेड” भन्‍ने शब्दहरू राखिएका छन्।
(2) खण्ड (घ) मा रहेका 'अन्य बैङ्‍क वा वित्तीय संस्थाहरू” भन्‍ने शब्दहरूको सट्‍टा “बैङ्‍क, वित्तीय संस्था वा बीमा कम्पनी” भन्‍ने शब्दहरू राखिएका छन्।
4. मूल ऐनको दफा ५ मा संशोधन : मूल ऐनको दफा ५ को सट्‍टा देहायको दफा ५ राखिएको छ  :-
“५.
कोषको पूँजी थपघट गर्न सक्ने : (१) समितिले नेपाल सरकार,  मन्त्रिपरिषद्को पूर्व स्वीकृति लिई कोषको शेयर पूँजी र सोको बाँडफाँट तथा बनावटमा आवश्यकता अनुसार थपघट गर्न सक्नेछ।
(२) समितिले नेपाल सरकार, अर्थ मन्त्रालयको पूर्व स्वीकृति लिई जारी पूँजीको सीमाभित्र रही कोषको चुक्ता पूँजी वृद्धि गर्न सक्नेछ।” 
5. मूल ऐनको दफा २५ मा संशोधन : मूल ऐनको दफा २५ को,-
(१) उपदफा (१) को,-
(क) खण्ड (ग) को सट्‍टा देहायको खण्ड (ग) राखिएको छ :- 
“(ग) राष्‍ट्रिय जीवन बीमा कम्पनी लिमिटेडको प्रमुख कार्यकारी
 अधिकृत               





- सञ्‍चालक”
(ख)  
खण्ड (घ) झिकिएको छ।
(ग) 
खण्ड (ङ) मा रहेका “वित्तीय संस्थाहरूमध्येबाट” भन्‍ने शब्दहरूको सट्‍टा “वित्तीय संस्था तथा बीमा कम्पनीहरू मध्येबाट” भन्‍ने शब्दहरू राखिएका छन्। 
(२)
उपदफा (३) को सट्टा देहायको उपदफा (३) राखिएको छ :-

“(३) उपदफा (१) को खण्ड (क), (च) र (छ) बमोजिम नियुक्त तथा निर्वाचित सञ्‍चालकको पदावधि तीन वर्षको हुनेछ र निज पुनः एक पटकका लागि नियुक्त तथा निर्वाचित हुन सक्नेछ।” 
(३)
उपदफा (८) मा रहेका “कोषको सचिव भई” भन्‍ने शब्दहरूको सट्‍टा “समितिको सचिव भई” भन्‍ने शब्दहरू राखिएका छन्।
6. मूल ऐनको दफा २६ मा संशोधन : मूल ऐनको दफा २६ को उपदफा (३) को खण्ड (क) मा रहेका “खण्ड (क) र (ख)” भन्‍ने शब्दहरुको सट्‍टा “खण्ड (ख)” भन्‍ने शब्दहरु राखिएका छन्।
7. मूल ऐनको दफा २८ मा संशोधन : मूल ऐनको दफा २८ को सट्‍टा देहायको दफा २८ राखिएको छ :-
“२८.
समितिको काम, कर्तव्य र अधिकार : (१) समितिको काम, कर्तव्य र अधिकार देहाय बमोजिम हुनेछ :- 
(क)
कोषले गर्नुपर्ने काम कारबाहीको लागि आवश्यक नीतिगत व्यवस्था गर्ने,

(ख) कोषको आन्तरिक नियन्त्रण प्रणाली तथा जोखिम व्यवस्थापन मापदण्ड तयार गरी कार्यान्वयन गर्ने, 

(ग)
कोषको लागि उपयुक्त सङ्गठनात्मक संरचना तयार गरी स्वीकृतिको लागि नेपाल सरकार, अर्थ मन्त्रालयमा पेस गर्ने, 
(घ)
कोषको वार्षिक प्रतिवेदन सहित वार्षिक लेखापरीक्षण प्रतिवेदन साधारण सभामा पेश गर्ने, र
(ङ)
नेपाल सरकारले तोके बमोजिमका अन्य कार्य गर्ने, गराउने।
   (२) समितिले आफूमा निहित रहेको अधिकारमध्ये केही अधिकार कुनै सञ्‍चालक, उपसमिति, कार्यकारी निर्देशक वा कोषको कुनै अधिकृतस्तरको कर्मचारीलाई प्रत्यायोजन गर्न सक्नेछ।”
8. मूल ऐनको दफा ३२ मा संशोधन : मूल ऐनको को दफा ३२ को,- 
(१) 
उपदफा (२) मा रहेका “कोषले स्वेच्छिक वा अनिवार्य अवकाश कोष तथा लगानीकर्ता हिसाब योजना सञ्‍चालन गर्न कोषमा जम्मा हुन आएको रकम अवधि तोकी” भन्‍ने शब्दहरूको सट्‍टा “कोषले सञ्‍चालन गरेका लगानीकर्ता हिसाब योजना र नागरिक एकाङ्क योजनामा जम्मा हुन आएको रकम तथा कोषको आफ्नै स्रोतको रकम” भन्‍ने शब्दहरू राखी सोही उपदफाको,-
(क) 
खण्ड (क) पछि देहायको खण्ड (क१) थपिएको छ :-
“(क१)
नेपाल सरकार वा नेपाल राष्‍ट्र बैङ्‍कबाट मान्यता प्राप्‍त पूर्वाधार विकास बैङ्‍कको मुद्दती निक्षेपमा लगानी गर्न,”
(ख) 
खण्ड (ग) को सट्‍टा देहायको खण्ड (ग) राखिएको छः-
“(ग) 
कोषले उपयुक्त ठहर्‍याएको कुनै वाणिज्य बैङ्‍क, वित्तीय संस्था, बिमा कम्पनी वा नेपाल धितोपत्र बोर्डमा दर्ता भएका म्युचुअल फण्ड, प्राइभेट इक्विटी फण्ड वा भेन्चर क्यापिटल फण्ड वा त्यस्तो संस्था वा कम्पनीको शेयरमा लगानी गर्न,”
(ग) 
खण्ड (ङ) को सट्‍टा देहायको खण्ड (ङ) राखिएको छ :-
“(ङ)
लगानीकर्ता हिसाब योजना र नागरिक एकाङ्क योजनामा जम्मा भएको रकम वा कोषको आफ्नै स्रोतबाट प्राप्‍त रकम ऋणपत्रमा लगानी गर्न,” 
(घ) 
खण्ड (च) मा रहेका “एकाङ्क योजनामा” भन्‍ने शब्दहरूको सट्‍टा “लगानीकर्ता हिसाब योजना वा नागरिक एकाङ्क योजनामा” भन्‍ने शब्दहरू राखिएका छन्। 
(२) 
उपदफा (४) को खण्ड (ख) पछि देहायका खण्ड (ख१) र (ख२) थपिएका छन् :-
“(ख१)
प्रचलित कानूनबमोजिम संस्थापित कम्पनी वा स्थापित सङ्गठित संस्थाबाट वा  त्यस्तो कम्पनी वा सङ्गठित संस्थासँग कोषको साझेदारीमा निर्माण तथा सञ्‍चालन हुने ऊर्जा, यातायात, पर्यटन, सूचना प्रविधि, कृषि, स्वास्थ्य र शिक्षा क्षेत्रसँग सम्बन्धित राष्‍ट्रिय प्राथमिकता प्राप्‍त परियोजनामा कर्जा प्रवाह गर्न,

(ख२) प्रचलित कानूनबमोजिम संस्थापित कम्पनी वा स्थापित सङ्गठित संस्थाबाट वा त्यस्तो कम्पनी वा सङ्गठित संस्थासँग कोषको साझेदारीमा निर्माण तथा सञ्‍चालन हुने आवास परियोजनामा लगानी गर्न तथा त्यस्तो परियोजनाबाट निर्माण तथा विकास गरिएको घर घडेरी सोझै वा किस्ताबन्दीमा खरिद गर्न सहभागीलाई कर्जा दिन।” 
(३) 
उपदफा (५) को,-
(क) 
खण्ड (ग) मा रहेका “अवकाश कोष तथा” भन्‍ने शब्दहरू झिकिएका छन्।
(ख) 
खण्ड (ग) पछि देहायका खण्ड (ग१) र (ग२) थपिएका छन् :-

“(ग१)
प्रचलित कानूनबमोजिम नेपाल धितोपत्र बोर्डमा दर्ता भएका म्युचुअल फण्ड, प्राइभेट इक्विटी फण्ड वा भेञ्‍चर क्यापिटल फण्डको धितोपत्र एकाइमा लगानी गर्न,
(ग२)
प्रचलित कानूनबमोजिम स्वीकृत अन्य नवीनतम वित्तीय उपकरणमा लगानी गर्न।”
(ग) 
खण्ड (घ) पछि देहायको खण्ड (ङ) थपिएको  छ :-

“(ङ)
पुँजी बजारको विकासमा सघाउ पुग्ने गरी पोर्टफोलियो व्यवस्थापन सेवा सञ्‍चालन गर्ने।”
(४) 
उपदफा (८) को खण्ड (क) मा रहेका “संस्थाको शेयरको” भन्‍ने शब्दहरूको सट्‍टा “संस्थाको धितोपत्रको” भन्‍ने शब्दहरू राखिएका छन्।
9. मूल ऐनको दफा ३७ मा संशोधन : मूल ऐनको दफा ३७ को उपदफा (१) को सट्‍टा देहायको उपदफा (१) राखिएको छ :-
“(१) कोषले आफ्नो हिसाब किताबको लेखा दोहोरो लेखाप्रणालीमा आधारित लेखाका मान्य सिद्धान्त, मापदण्ड तथा प्रचलित कानूनबमोजिम कारोबारको यथार्थ स्थिति प्रतिविम्बित हुने गरी नेपाली वा अङ्ग्रेजी भाषामा राख्‍नु पर्नेछ। त्यसरी राखिने हिसाब किताबको लेखा विद्युतीय प्रणालीमा समेत राख्‍न सकिनेछ।”
10. मूल ऐनको दफा ३८ मा संशोधन : मूल ऐनको दफा ३८ मा रहेका “मुख्य लेखापाल” भन्‍ने शब्दहरूको सट्‍टा “लेखाको प्रमुख भई काम गर्ने कर्मचारी” भन्‍ने शब्दहरू राखिएका छन्।
11. मूल ऐनको दफा ४२ मा संशोधन : मूल ऐनको दफा ४२ को उपदफा (१) पछि देहायको उपदफा (१क) र (१ख) थपिएका छन् :-
“(१क) कार्यकारी निर्देशकको कार्यावधि चार वर्षको हुनेछ। निज पुनः एक पटकको लागि नियुक्त हुन सक्नेछ।

(१ख) उपदफा (१क) मा जुनसुकै कुरा लेखिएको भए तापनि कार्यकारी निर्देशकलाई नेपाल सरकारले जुनसुकै बखत पदबाट हटाउन सक्नेछ।”
12. मूल ऐनमा दफा ४२क. थप : मूल ऐनको दफा ४२ पछि देहायको दफा ४२क. थपिएको छः-
“४२क. 
कार्यकारी निर्देशकको काम, कर्तव्य र अधिकार : (१) कार्यकारी निर्देशकको काम, कर्तव्य र अधिकार देहायबमोजिम हुनेछ :-
(क) 
प्रचलित कानूनको अधीनमा रही समितिबाट प्राप्‍त अधिकार प्रयोग गर्ने,

(ख)
कोषको काम कारबाही तथा कारोबारको रेखदेख र नियन्त्रण गर्ने, 

(ग) 
कोषको वार्षिक बजेट र कार्ययोजना तयार गरी स्वीकृतिको लागि समितिमा पेस गर्ने,

(घ) 
कोषको कर्मचारी विनियमावलीको अधीनमा रही आवश्यक जनशक्ति व्यवस्थापन गर्ने, 

(ङ)
साधारण सभा र समितिको निर्णय कार्यान्वयन गर्ने, गराउने,

(च)
यो ऐन र यस ऐन अन्तर्गत बनेको नियम, विनियम र नियामक निकायको निर्देशन अनुरूप कोष सञ्‍चालन गर्ने र कोषको आन्तरिक नियन्त्रण तथा जोखिम व्यवस्थापन गर्ने, 

(छ) 
कोष, कोषका शेयरधनी, योगदानकर्ता र सहभागीको उच्चतम हित हुने गरी कार्य गर्ने, 

(ज) 
समितिले तोके बमोजिमका अन्य कार्य गर्ने।
(२) कार्यकारी निर्देशकले यस ऐन बमोजिम आफूमा निहित रहेको अधिकारमध्ये कोषको रकमको व्यवस्थापन, रकम परिचालन, कोष पक्ष वा विपक्ष भएको मुद्दाको प्रतिरक्षा, कोषको दैनिक प्रशासन सञ्‍चालन जस्ता कार्य गर्न कोषको कुनै अधिकृत कर्मचारीलाई अधिकार प्रत्यायोजन गर्न सक्नेछ।”
13. मूल ऐनको दफा ४३क. मा संशोधन :  मूल ऐनको दफा ४३क. को उपदफा (१) मा रहेका “कोषले सङ्कलन गरी जम्मा गरेको पूँजी कोषलार्इ” भन्‍ने शब्दहरूको सट्‍टा “कोषमा जम्मा भएको रकमलाई” भन्‍ने शब्दहरू राखी सोही उपदफामा रहेका “तत्सम्बन्धमा अन्य” भन्‍ने शब्दहरू झिकिएका छन्।
14. मूल ऐनको दफा ५२ मा संशोधन : मूल ऐनको दफा ५२ को सट्‍टा देहायको दफा ५२ राखिएको छ :-
“५२.
कोषको विशेष अधिकार : कोषले यस ऐन बमोजिम सञ्‍चालन गर्ने लगानीकर्ता हिसाब योजना, नागरिक एकाङ्क योजना तथा कोषबाट गरिने लगानी, कर्जा प्रवाह वा अन्य सेवाको शर्त, कमिशन, सेवा शुल्क र दस्तुर तोक्न सक्नेछ।”
15. मूल ऐनको दफा ५२क. मा संशोधन : मूल ऐनको दफा ५२क. को सट्‍टा देहायको दफा ५२क. राखिएको छ :-
“५२क. मुद्दती निक्षेपमा लगानी सम्बन्धी विशेष व्यवस्था : (१) लगानीकर्ता हिसाब योजना, नागरिक एकाङ्क योजना वा कोषको आफ्नै स्रोत वा कोषमा अन्य स्रोतबाट जम्मा हुने रकम कोषले कुनै वाणिज्य बैङ्‍क वा पूर्वाधार विकास बैङ्‍कमा समयकालीन मुद्दती निक्षेपमा जम्मा गरी लगानी गर्न सक्नेछ।
(२) प्रचलित कानूनमा जुनसुकै कुरा लेखिएको भए तापनि सम्बन्धित बैङ्‍कले उपदफा (१) बमोजिम जम्मा भएको रकम र सोको ब्याज वा अन्य कुनै शुल्क भए सोसमेत कोष र सम्बन्धित बैङ्‍कबीच भएको सम्झौताबमोजिम कोषलाई भुक्तानी गर्नु पर्नेछ।”
16. मूल ऐनको दफा ५७ मा संशोधन : मूल ऐनको दफा ५७ को खण्ड (ग) को सट्‍टा देहायको खण्ड (ग) राखिएको छ :-
“(ग) 
लगानीकर्ता हिसाब योजना र नागरिक एकाङ्क योजनाको रकम,”
17. रूपान्तर : मूल ऐनको ठाउँ ठाउँमा रहेका देहायका शब्दहरूको सट्‍टा देहायका शब्दहरू राखी रुपान्तर गरिएको छ :- 
(1) “शेयरवाला” भन्‍ने शब्दको सट्‍टा “शेयरधनी”
(2) “एकाङ्कवाला” भन्‍ने शब्दको सट्‍टा “एकाइधनी”।
नागरिक लगानी कोष ऐन, 2047 लाई संशोधन गर्न बनेको विधेयकको
तीन महले विवरण
	क्र.सं.
	दफा/उपदफा
	हालको कानूनी व्यवस्था
	संशोधनका लागि प्रस्तावित कानूनी व्यवस्था
	संशोधन गर्नुपर्नाको कारण

	1.
	दफा 2 को खण्ड (ट), (ठ), (ड), (ढ) र (ण)
	(ट) “डिबेञ्‍चर” भन्‍नाले कोषको जायजेथा धितो राखी वा नराखी कोषले जारी गरेको ऋणपत्र सम्झनु पर्छ।
(ठ) “ऋणपत्र” भन्‍नाले राष्‍ट्र ऋण ऐन, २०५९ अन्तर्गत नेपाल सरकारले निष्काशन गरेको ऋणपत्र सम्झनु पर्छ।
(ड) “धितोपत्र (सेक्यूरिटी)” भन्‍नाले शेयर, स्टक, नगद, डिबेञ्‍चर, डिबेञ्‍चर स्टक र नेपाल सरकारले जारी गरेको ऋणपत्र सम्झनु पर्छ र सो शब्दले धितोपत्रको धरौटी सम्बन्धी भरपाई तथा धितोपत्र सम्बन्धी हक र अधिकारपत्र समेतलाई जनाउँछ।
(ढ)  “लगानी” भन्‍नाले कुनै सङ्गठित संस्थाको शेयर वा डिबेञ्‍चर र अन्य धितोपत्रहरुमा गरिएको लगानी सम्झनु पर्छ।
(ण) ‍लगानीकर्ता हिसाब योजना (ईन्भेष्‍टमेन्ट एकाउण्ट स्किम)” भन्‍नाले दफा १५ बमोजिम कोषले सञ्‍चालन गरेको लगानीकर्ता हिसाब योजना सम्झनु पर्छ।
	नागरिक लगानी कोष ऐन, 2047 (यसपछि “मूल ऐन” भनिएको) को दफा २ को खण्ड (ट), (ठ), (ड), (ढ) र (ण) को सट्‍टा देहायका खण्ड (ट), (ठ), (ड), (ढ) र (ण) राखिएका छन् :-
(ट)
“डिबेञ्‍चर” भन्‍नाले कोष वा कुनै सङ्गठित संस्थाले प्रचलित कानून बमोजिम जारी गरेको डिबेञ्‍चर सम्झनु पर्छ।
(ठ)
“ऋणपत्र” भन्‍नाले  प्रचलित कानून बमोजिम निष्कासन गरिएको ऋणपत्र सम्झनु पर्छ।
(ड)
“धितोपत्र (सेक्युरिटी)” भन्‍नाले शेयर, स्टक, बण्ड, ऋणपत्र, डिबेञ्‍चर, डिबेञ्‍चर स्टक, सामूहिक लगानी कोषको एकाइ, प्राइभेट इक्विटी फण्ड वा भेन्चर क्यापिटल फण्डको एकाइ सम्झनु पर्छ र सो शब्दले धितोपत्रको धरौटी सम्बन्धी हक र अधिकारपत्रलाई समेत जनाउँछ।
(ढ)
“लगानी” भन्‍नाले मुद्दती निक्षेप, मागेको बखत प्राप्‍त हुने निक्षेप, सरकारी सुरक्षणपत्र, धितोपत्र (सेक्युरिटी) वा त्यस्तै प्रकारको अन्य धितोपत्रमा गरिएको लगानी सम्झनु पर्छ।
(ण)
“लगानीकर्ता हिसाब योजना (इन्भेष्‍टमेन्ट एकाउन्ट स्कीम)” भन्‍नाले कोषले यस ऐन बमोजिम सञ्‍चालन गर्ने विभिन्‍न अवकाश कोष योजना सम्झनु पर्छ।
	· कोष बाहेकका अन्य सङ्गठित संस्थाले जारी गरेको डिबेञ्‍चरलाई समेत परिभाषामा समावेश गर्न वाञ्‍छनीय भएको।
· राष्‍ट्र ऋण ऐन, २०५९ बाहेकका अन्य ऐन अन्तर्गत निष्काशन हुने ऋणपत्र समेत परिभाषामा समेट्न आवश्यक भएको।
· धितोपत्रको परिभाषामा धरौटी सम्बन्धी भरपाई राख्‍न उपयुक्त नहुने भएको र सामूहिक लगानी कोषको इकाई, प्राईभेट इक्वीटी र भेन्चर क्यापिटल फण्डको  ईकाइ समेतलाई परिभाषामा समेटेर धितोपत्रमा लगानी सम्बन्धी दायरा विस्तार गर्न आवश्यक भएको।


	
	
	
	
	लगानीको परिभाषामा लगानीका थप एवम् नवीन क्षेत्रलाई समेट्न आवश्यक भएको।
· कोषले ऐनको दफा 15 बमोजिम बाहेकका अवकाश योजना समेत सञ्‍चालन गर्ने हुँदा कोषले सञ्‍चालन गर्ने अवकाश योजना तथा कार्यक्रमलाई परिभाषामा समेट्न आवश्यक भएको।

	2.
	दफा २ को खण्ड (प)
	(प) “सङ्गठित संस्था” भन्‍नाले प्रचलित कानून बमोजिम सङ्गठित संस्थाको रूपमा स्थापना भएको बैङ्‍क, पब्लिक कम्पनी, उद्योग वा त्यस्तै सरकारी वा गैरसरकारी संस्था सम्झनु पर्छ।
	मूल ऐनको दफा 2 को खण्ड (प) मा रहेको “बैङ्‍क,” भन्‍ने शब्द पछि “वित्तीय संस्था, बीमा कम्पनी,” भन्‍ने शब्दहरू थपिएका छन्।
	सङ्गठित संस्थाको परिभाषामा वित्तीय संस्था र बीमा कम्पनीलाई समेत समावेश गर्न आवश्यक भएको।

	3.
	दफा २ को खण्ड (प1) 
	(प1) “ट्रष्‍टी” भन्‍नाले यस ऐन बमोजिम बचतकर्ता र लगानीकर्ताहरुबाट सङ्कलन गरी जम्मा भएको पुँजी कोषलाई सम्बन्धित योजनाको शर्त अनुसार लगानी प्रबन्ध गर्न वा तत्सम्बन्धमा अन्य कुनै सङ्गठित संस्थासँग भएको सम्झौता बमोजिमको दायित्व पूरा गर्नको निमित्त दफा ४३क. बमोजिम कोषले तोकिदिएको कोषको समिति, उपसमिति वा त्यस्तो समिति वा उपसमितिको सदस्य वा कोषको अधिकृत कर्मचारी सम्झनु पर्छ।
	मूल ऐनको दफा 2 को खण्ड (प१) मा रहेका “सङ्कलन गरी जम्मा गरेको पुँजी कोषलार्इ सम्बन्धित योजनाको शर्त अनुसार लगानी प्रबन्ध गर्न वा तत्सम्बन्धमा अन्य” भन्‍ने शब्दहरूको सट्‍टा “कोषमा जम्मा भएको रकमलाई सम्बन्धित योजनाको शर्त अनुसार लगानी प्रबन्ध गर्न वा” भन्‍ने शब्दहरू राखिएका छन्।
	सहभागीहरुबाट बचतको रुपमा सङ्कलन हुने रकमलाई पुँजीकोष भन्‍ने शव्दले जनाउन उपयुक्त नहुने भएकोले हटाउन आवश्यक भएको।

	4.
	दफा 4 को 
उपदफा (१) र (२)
	4. कोषको पुँजी र शेयर बाँडफाँटः (1) कोषको अधिकृत पुँजी आठ अर्व रुपैयाँ हुनेछ र सो रकमलाई एक सय रुपैँयाका दरले आठ करोड कित्ता शेयरमा विभाजन गरिनेछ।
(2) कोषको जारी पुँजी आठ अर्व रुपैयाँ र चुक्ता पुँजी तीन अर्व रुपैयाँ हुनेछ र सो रकमको शेयरलाई देहाय बमोजिम बाँडफाँट गरी वितरण गरिनेछ :-
 (क) नेपाल सरकार - तेइस दशमलव तीन चार प्रतिशत
 (ख) राष्‍ट्रिय बिमा संस्थान -  एकतीस दशमलव पाँच पाँच प्रतिशत
(ग) नेपाल स्टक एक्सचेञ्‍ज लिमिटेड- दश प्रतिशत
(घ) अन्य बैङ्‍क वा वित्तीय संस्थाहरू - पन्ध्र दशमलव एक एक प्रतिशत
(ङ) सर्वसाधारण - बीस प्रतिशत
	मूल ऐनको दफा 4 को,-
(1)  उपदफा (१) मा रहेका “आठ अर्ब रुपैयाँ” भन्‍ने शब्दहरूको सट्‍टा “दश अर्ब रुपैयाँ” र “आठ करोड कित्ता” भन्‍ने शब्दहरूको सट्‍टा ×दश करोड कित्ता” भन्‍ने शब्दहरू राखिएका छन्।
(2)  उपदफा (२) मा रहेका “तीन अर्ब रूपैयाँ” भन्‍ने शब्दहरूको सट्‍टा “छ अर्ब असी करोड रूपैयाँ” भन्‍ने शब्दहरू राखी सोही उपदफाको,- 
(1) खण्ड (ख) मा रहेका “राष्‍ट्रिय बीमा संस्थान” भन्‍ने शब्दहरूको सट्‍टा “राष्‍ट्रिय जीवन बीमा कम्पनी लिमिटेड” भन्‍ने शब्दहरू राखिएका छन्।
(2) खण्ड (घ) मा रहेका 'अन्य बैङ्‍क वा वित्तीय संस्थाहरू” भन्‍ने शब्दहरूको सट्‍टा “बैङ्‍क, वित्तीय संस्था वा बीमा कम्पनी” भन्‍ने शब्दहरू राखिएका छन्।
	· कोषको पुँजी कोषलाई थप सवल र सुदृढ बनाउन अधिकृत पुँजी बढाउन उपयुक्त भएको।
· कोषको चुक्ता पुँजी बृद्धि भएकोले विद्यमान चुक्ता पुँजी अद्यावधिक गर्नु पर्ने भएको।
· साविकको राष्‍ट्रिय बीमा संस्थानको नाम परिवर्तन भएको।
· शेयरधनीहरुको समूहमा बीमा कम्पनीहरुको समेत शेयर स्वामित्व रहेकोले सो अनुसार अद्यावधिक गर्नु पर्ने भएको।

	5.

	दफा ५ 
	5. शेयर पुँजीमा थपघट हुन सक्ने : समितिले नेपाल सरकारको पुर्व स्वीकृति लिई कोषको शेयर पुँजी र सोको बाँडफाँड तथा बनावटमा आवश्यकता अनुसार थपघट गर्न सक्नेछ।
	मूल ऐनको दफा ५ को सट्‍टा देहायको दफा ५ राखिएको   छ  :-
५.
कोषको पुँजी थपघट गर्न सक्ने : (१) समितिले नेपाल सरकार मन्त्रिपरिषद्को पूर्वस्वीकृति लिई कोषको शेयर पुँजी र सोको बाँडफाँट तथा बनावटमा आवश्यकता अनुसार थपघट गर्न सक्नेछ।
(२) समितिले नेपाल सरकार, अर्थ मन्त्रालयको पूर्वस्वीकृति लिई जारी पुँजीको सीमाभित्र रही कोषको चुक्ता पुँजी वृद्धि गर्न सक्नेछ।
	चुक्ता पुँजी परिवर्तन गर्न आवश्यक भएमा जारी पुँजीको सीमाभित्र हुने गरी चुक्ता पुँजी वृद्धिको स्वीकृति प्रक्रियालाई सरलीकरण गर्न आवश्यक भएको।

	6.
	दफा २५ को उपदफा (1) को खण्ड (ग), (घ) तथा (ङ) र उपदफा (3) र (8)
	25.सञ्‍चालक समितिको गठनः (1) कोषमा देहाय बमोजिमका अध्यक्ष तथा सञ्‍चालक रहेको एउटा सञ्‍चालक समिति रहनेछ :-   
(ग) राष्‍ट्रिय बिमा संस्थानको प्रशासक- सञ्‍चालक
(घ) नेपाल स्टक एक्चेन्ञ लिमिटेडको महाप्रबन्धक - सञ्‍चालक
(ङ) अन्य बैङ्‍क तथा वित्तीय संस्थाहरु मध्येबाट त्यस्ता संस्थाले तोके बमोजिम निर्वाचित वा मनोनीत गरेको एकजना- सञ्‍चालक
(3) अध्यक्ष र उपदफा (१) को खण्ड (च) र (छ) बमोजिमका सञ्‍चालकको पदावधि तीन वर्षको हुनेछ। निजहरू पुनः नियुक्त हुन वा निर्वाचित हुन सक्नेछन्।
(8) समितिले तोकिदिएको कोषको अधिकृत कर्मचारीले कोषको सचिव भई काम गर्नेछ।
	मूल ऐनको दफा २५ को,-
(१) 
उपदफा (१) को,-
(क) खण्ड (ग) को सट्‍टा देहायको खण्ड (ग) राखिएको छ :- 
(ग) 
राष्‍ट्रिय जीवन बीमा कम्पनी लिमिटेडको प्रमुख कार्यकारी अधिकृत - सञ्‍चालक                       
(ख) खण्ड (घ) झिकिएको छ।
(ग) खण्ड (ङ) मा रहेका “वित्तीय संस्थाहरूमध्येबाट” भन्‍ने शब्दहरूको सट्‍टा “वित्तीय संस्था तथा बीमा कम्पनीहरू मध्येबाट” भन्‍ने शब्दहरू राखिएका छन्। 
(२) उपदफा (३) को सट्टा देहायको उपदफा (३) राखिएको छ :-

“(३) उपदफा (१) को खण्ड (क), (च) र (छ) बमोजिम निर्वाचित सञ्‍चालकको पदावधि तीन वर्षको हुनेछ र निज पुनः एक पटकका लागि निर्वाचित हुन सक्नेछ।”
(3) 
उपदफा (८) मा रहेका “कोषको सचिव भई” भन्‍ने शब्दहरूको सट्‍टा “समितिको सचिव भई” भन्‍ने शब्दहरू राखिएका छन्।
	कोष जस्तै प्रकृतिका अन्य कोषहरूको सञ्‍चालक समितिको संरचनासँग एकरूपता कायम हुने गरी सञ्‍चालक समितिको संरचना र पदावधिलार्इ समयानुकूल बनाई सञ्‍चालक समितिको काम कारबाहीलाई चुस्त, दुरुस्त बनाउन र कानून तर्जुमाको दृष्‍टिकोणबाट मिलाउन आवश्यक भएको।

	7.
	दफा 26 को उपदफा (3) को खण्ड (क)
	(क) सरकारी चिकित्सकद्वारा प्रमाणित नभएसम्म कुनै व्यक्तिका सम्बन्धमा उपदफा (१) को खण्ड (क) र (ख) मा लेखिएको अयोग्यता लागू हुने छैन।
	मूल ऐनको दफा २६ को उपदफा (३) को खण्ड (क) मा रहेका “खण्ड (क) र (ख)” भन्‍ने शब्दहरुको सट्‍टा “खण्ड (ख)” भन्‍ने शब्दहरु राखिएका छन्।

	कानून तर्जुमाका दृष्‍टिकोणबाट मिलाउन आवश्यक भएको।

	8.
	दफा 28 
	28. सञ्‍चालक समितिको अधिकार : (१) यो ऐन वा यस ऐन अन्तर्गत बनेको विनियमका अधीनमा रही कोषको सम्पूर्ण कारोबारको प्रबन्ध गर्नु, अधिकारहरुको प्रयोग तथा कर्तव्यहरुको पालना गर्नु र कोषको सामान्य प्रशासनको सञ्‍चालन, निर्देशन, रेखदेख र नियन्त्रण गर्नु समितिको कर्तव्य हुनेछ।
(२) समितिले आफुले प्रयोग गर्न पाउने अधिकारहरुमध्ये सबै वा केही अधिकारहरु कुनै सञ्‍चालक, उपसमिति, कार्यकारी निर्देशक वा कोषको कुनै अधिकृत कर्मचारीलाई सुम्पन सक्नेछ। 

	मूल ऐनको दफा २८ को सट्‍टा देहायको दफा २८ राखिएको छ :-
२८.
समितिको काम, कर्तव्य र अधिकार : (१) समितिको काम, कर्तव्य र अधिकार देहाय बमोजिम हुनेछ :- 
(क)
कोषले गर्नुपर्ने काम कारबाहीको लागि आवश्यक नीतिगत व्यवस्था गर्ने,

(ख) 
कोषको आन्तरिक नियन्त्रण प्रणाली तथा जोखिम व्यवस्थापन मापदण्ड तयार गरी कार्यान्वयन गर्ने, 

(ग)
कोषको लागि उपयुक्त सङ्गठनात्मक संरचना तयार गरी स्वीकृतिको लागि नेपाल सरकार, अर्थ मन्त्रालयमा पेस गर्ने, 
(घ)
कोषको वार्षिक प्रतिवेदन सहित वार्षिक लेखापरीक्षण प्रतिवेदन साधारण सभामा पेश गर्ने, र
(ङ)
नेपाल सरकारले तोके बमोजिमका अन्य कार्य गर्ने, गराउने।
(२) समितिले आफूमा निहित रहेको अधिकारमध्ये केही अधिकार कुनै सञ्‍चालक, उपसमिति, कार्यकारी निर्देशक वा कोषको कुनै अधिकृतस्तरको कर्मचारीलाई प्रत्यायोजन गर्न सक्नेछ।
	सञ्‍चालक समितिको काम, कर्तव्य र अधिकार ऐनमा उल्लेख गर्न उपयुक्त हुने भएको।


	9.
	दफा ३२ को उपदफा (2), (4) तथा (५) र उपदफा (8) को खण्ड (क) 

	(2) कोषले स्वेच्छिक वा अनिवार्य अवकाश कोष तथा लगानीकर्ता हिसाब योजना सञ्‍चालन गर्न कोषमा जम्मा हुन आएको रकम अवधि तोकी देहायको क्षेत्रमा लगानी गर्न सक्नेछ :-
(1) प्रचलित कानून बमोजिम स्थापित कुनै वाणिज्य बैङ्‍कको नगद प्रमाणपत्र (क्यास सर्टिफिकेट) वा समय सीमाको मुद्दती निक्षेपमा लगानी गर्न,
(2) नेपाल सरकार वा नेपाल राष्‍ट्र बैङ्‍कद्वारा “क” वर्गको मान्यता प्राप्‍त कुनै वाणिज्य बैङ्‍कको जमानतमा कोषले तोकेको शर्तमा कुनै सङ्गठित संस्थामा ऋण लगानी गर्न,
(3) कोषले उपयुक्त ठहर्‍याएको कुनै वाणिज्य वैंक, वित्तीय संस्था, बीमा कम्पनी वा त्यस्तो संस्था वा कम्पनीको शेयरमा लगानी गर्न,
(4) नेपाल सरकार वा प्रदेश सरकार र निजी क्षेत्रसँग निजी तथा सार्वजनिक निजी साझेदारी मोडेलमा सम्पन्‍न हुने पुर्वाधार निर्माणका आयोजनामा लगानी गर्न,
(5) लगानीकर्ता हिसाव योजना, नागरिक एकाङ्क योजना वा कोषले सञ्‍चालन गरेका अन्य कार्यक्रममा जम्मा भएको रकमबाट वा कोषको आफ्नै स्रोतबाट नेपाल सरकारद्वारा निष्काशित ऋणपत्रमा लगानी गर्न, 

(6) विदेश स्थित नेपाली नागरिकबाट एकाङ्क योजनामा सङ्कलन भएको रकम नेपाल राष्‍ट्र बैङ्‍कको स्वीकृति लिई कुनै स्वदेशी तथा विदेशी कम्पनी वा सङ्गठित संस्थासँगको सहकार्यमा विदेशी धितोपत्रमा लगानी गर्न,
(7) नेपाल सरकार, प्रदेश सरकार वा नेपाल सरकार वा प्रदेश सरकारको पूर्ण वा आंशिक स्वामित्व वा नियन्त्रणमा रहेको सङ्गठित संस्था व निकायबाट सस्थापन वा प्रवर्धन गरिएको विद्युत उत्पादन वा प्रसारण वा अन्य पूर्वाधार निर्माणमा लगानी गर्न,
(8) कुनै कम्पनी वा सङ्गठित संस्थाले जारी गरेको डिबेञ्‍चरमा लगानी गर्न।
(4) कोषले देहाय बमोजिमको क्षेत्रमा कर्जा प्रवाह गर्न सक्नेछ :-
(1) प्रचलित कानून बमोजिम संस्थापित सङ्गठित संस्थाहरुलाई कर्जा दिन,
(2) कोषमा नियमित रुपमा रकम जम्मा गर्ने सहभागी व्यक्तिलाई विभिन्‍न प्रकारका कर्जा योजनाहरु सञ्‍चालन गरी कर्जा प्रवाह गर्न,
(3) कोषले उपयुक्त ठहर्‍याएको क्षेत्रमा कुनै वाणिज्य बैङ्‍क वा वित्तीय संस्थाहरुसँग मिली सह-वित्तीयकरणको आधारमा धितो विभाजन (परिपासु) गर्ने गरी आपसमा भएको सम्झौता अनुसार संयुक्त रुपमा कर्जा दिन।
(5) कोषले धितोपत्र सम्बन्धी प्रचलित कानूनको अधीनमा रही देहाय बमोजिमको कार्य गर्न सक्नेछ :-
(1) विभिन्‍न प्रकारको धितोपत्रमा लगानी र पुर्नलगानी गरी धितोपत्रको स्वमित्व ग्रहण गर्न,

(2) पहिलो वा दोस्रो बजारमा लगानी गरी धितोपत्रहरु खरिद गर्ने तथा थोक   बिक्रेताको कार्य गर्न,
(3) कोषद्वारा सञ्‍चालित अवकाश कोष तथा लगानीकर्ता हिसाब योजनामा सहभागीहरुलाई धितोपत्र खरिद गर्न ऋण तथा सापटी दिन,
(4) सङ्गठित संस्थाहरुलाई धितोपत्र जारी गर्न प्रोत्साहित गर्ने तथा प्राथमिक निष्काशन र बिक्री प्रबन्धको रुपमा आवश्यक सेवाहरु प्रदान गर्न।
(8) यस ऐनको अधीनमा रही कोषले देहाय बमोजिम कार्यहरु समेत गर्न सक्नेछ:-
(क)आफैँ वा अन्य मर्चेन्ट बैङ्‍कसँग मिली कोषले निर्धारण गरे बमोजिम विभिन्‍न सङ्गठित संस्थाको शेयरको प्रत्याभुति (अन्डरराइटिङ) गर्न,
	मूल ऐनको को दफा ३२ को,- 
(१) 
उपदफा (२) मा रहेका “कोषले स्वेच्छिक वा अनिवार्य अवकाश कोष तथा लगानीकर्ता हिसाब योजना सञ्‍चालन गर्न कोषमा जम्मा हुन आएको रकम अवधि तोकी” भन्‍ने शब्दहरूको सट्‍टा “कोषले सञ्‍चालन गरेका लगानीकर्ता हिसाब योजना र नागरिक एकाङ्क योजनामा जम्मा हुन आएको रकम तथा कोषको आफ्नै स्रोतको रकम” भन्‍ने शब्दहरू राखी सोही उपदफाको,-
(क) 
खण्ड (क) पछि देहायको खण्ड (क१) थपिएको छ :-
(क१)
नेपाल सरकार वा नेपाल राष्‍ट्र बैङ्‍कबाट मान्यता प्राप्‍त पूर्वाधार विकास बैङ्‍कको मुद्दती निक्षेपमा लगानी गर्न,
(ख) 
खण्ड (ग) को सट्‍टा देहायको खण्ड (ग) राखिएको छ :-
(ग) 
कोषले उपयुक्त ठहर्‍याएको कुनै वाणिज्य बैङ्‍क, वित्तीय संस्था, बिमा कम्पनी वा नेपाल धितोपत्र बोर्डमा दर्ता भएका म्युचुअल फण्ड, प्राइभेट इक्विटी फण्ड वा भेन्चर क्यापिटल फण्ड वा त्यस्तो संस्था वा कम्पनीको शेयरमा लगानी गर्न,
(ग) 
खण्ड (ङ) को सट्‍टा देहायको खण्ड (ङ) राखिएको छ :-
(ङ)
लगानीकर्ता हिसाब योजना र नागरिक एकाङ्क योजनामा जम्मा भएको रकम वा कोषको आफ्नै स्रोतबाट प्राप्‍त रकम ऋणपत्रमा लगानी गर्न, 
(घ) 
खण्ड (च) मा रहेका “एकाङ्क योजनामा” भन्‍ने शब्दहरूको सट्‍टा “लगानीकर्ता हिसाब योजना वा नागरिक एकाङ्क योजनामा” भन्‍ने शब्दहरू राखिएका छन्। 
(२) 
उपदफा (४) को खण्ड (ख) पछि देहायका खण्ड (ख१) र (ख२) थपिएका छन् :-
(ख१)
प्रचलित कानूनबमोजिम संस्थापित कम्पनी वा स्थापित सङ्गठित संस्थाबाट वा  त्यस्तो कम्पनी वा सङ्गठित संस्थासँग कोषको साझेदारीमा निर्माण तथा सञ्‍चालन हुने ऊर्जा, यातायात, पर्यटन, सूचना प्रविधि, कृषि, स्वास्थ्य र शिक्षा क्षेत्रसँग सम्बन्धित राष्‍ट्रिय प्राथमिकता प्राप्‍त परियोजनामा कर्जा प्रवाह गर्न,

(ख२) प्रचलित कानूनबमोजिम संस्थापित कम्पनी वा स्थापित सङ्गठित संस्थाबाट वा त्यस्तो कम्पनी वा सङ्गठित संस्थासँग कोषको साझेदारीमा निर्माण तथा सञ्‍चालन हुने आवास परियोजनामा लगानी गर्न तथा त्यस्तो परियोजनाबाट निर्माण तथा विकास गरिएको घर घडेरी सोझै वा किस्ताबन्दीमा खरिद गर्न सहभागीलाई कर्जा दिन।
(३) 
उपदफा (५) को,-
(क) 
खण्ड (ग) मा रहेका “अवकाश कोष तथा” भन्‍ने शब्दहरू झिकिएका छन्।
(ख) 
खण्ड (ग) पछि देहायका खण्ड (ग१) र (ग२) थपिएका  छन् :-

(ग१)
प्रचलित कानूनबमोजिम नेपाल धितोपत्र बोर्डमा दर्ता भएका म्युचुअल फण्ड, प्राइभेट इक्विटी फण्ड वा भेञ्‍चर क्यापिटल फण्डको धितोपत्र एकाइमा लगानी गर्न,
(ग२)
प्रचलित कानूनबमोजिम स्वीकृत अन्य नवीनतम वित्तीय उपकरणमा लगानी गर्न।
(ग) 
खण्ड (घ) पछि देहायको खण्ड (ङ) थपिएको  छ :-

“(ङ)
पुँजी बजारको विकासमा सघाउ पुग्ने गरी पोर्टफोलियो व्यवस्थापन सेवा सञ्‍चालन गर्ने।”
(४) 
उपदफा (८) को खण्ड (क) मा रहेका “संस्थाको शेयरको” भन्‍ने शब्दहरूको सट्‍टा “संस्थाको धितोपत्रको” भन्‍ने शब्दहरू राखिएका छन्।
	· कोषको केन्द्रीय हिसाबमा रहने वित्तीय श्रोतलाई समेत लगानीको श्रोतमा समेट्न उपयुक्त हुने तथा यस्तो लगानी शेयरमा समेत हुने भएकोले अवधि तोक्न व्यवहारिक नहुने भएको साथै पूर्वाधार विकास बैङ्‍कमा समेत निक्षेप लगानी गर्न सकिने व्यवस्था गर्न उपयुक्त हुने भएको। 
· नागरिक एकाङ्क योजनाका साथै लगानीकर्ता हिसाब योजनामा समेत रकम संकलन हुने भएकोले कोषबाट सञ्‍चालित अन्य Scheme समेट्ने गरी व्यवस्था गर्न आवश्यक भएको।
· नेपाल सरकारको नीति अनुरूप समय सापेक्ष लगानीका नयाँ उपकरणहरुलाई समेत लगानीको दायरामा समेटी दायरा विस्तार गर्न उपयुक्त हुने भएको।
· नेपाल सरकारको नीति एवम् कार्यान्वयन कार्ययोजना बमोजिम प्राइभेट इक्विटी, भेञ्‍चर क्यापिटल फण्ड लगायतका नवीनतम वित्तीय उपकरणमा लगानी गर्न सक्ने कानूनी व्यवस्था गरी लगानीको दायरा विस्तार गर्न उपयुक्त हुने भएको।
· अन्य सङ्गठित संस्थाद्वारा निष्कासित ऋणपत्रमा समेत लगानी गर्न सक्ने व्यवस्था गरी लगानीको दायरा विस्तार गर्न उपयुक्त हुने भएको।
· कर्जा तथा लगानीको दायरा विस्तार गर्न उपयुक्त हुने भएको।
· शेयर शब्दको सट्‍टा धितोपत्र शब्द राख्‍न उपयुक्त हुने भएको।

	10.
	दफा 37 को उपदफा (1)
	 (१) कोषले आफ्नो हिसाबकिताबको लेखा प्रचलित कानून बमोजिम महालेखापरीक्षकले तोकेको ढाँचामा नेपालीमा रीतपूर्वक खडा गरी    राख्‍नु पर्नेछ। कोषले आफ्नो सुविधाको लागि नेपाली साथै अंग्रेजी भाषामा पनि लेखा राख्‍न सक्नेछ । 
     तर सो बमोजिम दुईवटा लेखा राखिएकोमा नेपालीमा राखिएको लेखा नै आधिकारिकलेखा मानिनेछ।
	मूल ऐनको दफा ३७ को उपदफा (१) को सट्‍टा देहायको उपदफा (१) राखिएको छ :-
(१) कोषले आफ्नो हिसाब किताबको लेखा दोहोरो लेखाप्रणालीमा आधारित लेखाका मान्य सिद्धान्त, मापदण्ड तथा प्रचलित कानूनबमोजिम कारोबारको यथार्थ स्थिति प्रतिविम्बित हुने गरी नेपाली वा अङ्ग्रेजी भाषामा राख्‍नु पर्नेछ। त्यसरी राखिने हिसाब किताबको लेखा विद्युतीय प्रणालीमा समेत राख्‍न सकिनेछ।
	प्रचलित कानून बमोजिम हिसाब किताबको लेखाको ढाँचा परिमार्जन हुँदै जाने एवम् यसलाई विद्युतीय स्वरुपमा समेत राखिने भएकोले सो बमोजिम व्यवस्था गर्न आवश्यक भएको।

	11.
	दफा 38 
	३८ वासलात र लाभ हानीको हरहिसाव :
कोषले आर्थिक वर्ष समाप्‍त भएको तीन महिनाभित्र आफ्नो वासलात र लाभ हानिको हरहिसाब तयार गरी त्यसमा कोषको कार्यकारी निर्देशक, मुख्य लेखापाल र कम्तीमा दुईजना सञ्‍चालकहरुको सहीछाप समेत गराई त्यस्तो वासलात र लाभ हानिको हरहिसाब नेपाल सरकार समक्ष पेश गर्नु पर्नेछ।
	मूल ऐनको दफा ३८ मा रहेका “मुख्य लेखापाल” भन्‍ने शब्दहरूको सट्‍टा “लेखाको प्रमुख भई काम गर्ने कर्मचारी” भन्‍ने शब्दहरू राखिएका छन्।

	हाल मुख्य लेखापाल भन्‍ने पद नरहेको हुँदा सोही बमोजिम मिलाउन आवश्यक भएको।

	12.
	दफा 42 को उपदफा (1) पछि उपदफा (१क) र (१ख) थप
	नभएको
	2. मूल ऐनको दफा ४२ को उपदफा (१) पछि देहायको उपदफा (१क) र (१ख) थपिएका छन् :-
“(१क) कार्यकारी निर्देशकको कार्यावधि चार वर्षको हुनेछ। निज पुनः एक पटकको लागि नियुक्त हुन सक्नेछ।

(१ख) उपदफा (१क) मा जुनसुकै कुरा लेखिएको भए तापनि कार्यकारी निर्देशकलाई नेपाल सरकारले जुनसुकै बखत पदबाट हटाउन सक्नेछ।”
	सार्वजनिक पदाधिकारीको पदमुक्ति सम्बन्धी व्यवस्था अध्यादेश, 2083 द्वारा खारेज गरिएको कार्यकारी अधिकृतको पदावधि तोक्न र कार्य सन्तोषजनक नभएमा नेपाल सरकारले जुनसुकै बखत हटाउन सक्ने व्यवस्था राखी निजलाई कानूले तोकेको कार्यप्रति उत्तरदायी बनाउन आवश्यक भएको।

	13.
	दफा 42क. थप 

	नभएको
	मूल ऐनको दफा ४२ पछि देहायको दफा ४२क. थपिएको छ :-
४२क. 
कार्यकारी निर्देशकको काम, कर्तव्य र अधिकार : (१) कार्यकारी निर्देशकको काम, कर्तव्य र अधिकार देहायबमोजिम हुनेछ :-
(क) 
प्रचलित कानूनको अधीनमा रही समितिबाट प्राप्‍त अधिकार प्रयोग गर्ने,

 (ख)
कोषको काम कारबाही तथा कारोबारको रेखदेख र नियन्त्रण गर्ने, 

(ग) 
कोषको वार्षिक बजेट र कार्ययोजना तयार गरी स्वीकृतिको लागि समितिमा पेस गर्ने,

(घ) 
कोषको कर्मचारी विनियमावलीको अधीनमा रही आवश्यक जनशक्ति व्यवस्थापन गर्ने, 

(ङ)
साधारण सभा र समितिको निर्णय कार्यान्वयन गर्ने, गराउने,

(च)
यो ऐन र यस ऐन अन्तर्गत बनेको नियम, विनियम र नियामक निकायको निर्देशन अनुरूप कोष सञ्‍चालन गर्ने र कोषको आन्तरिक नियन्त्रण तथा जोखिम व्यवस्थापन गर्ने, 

(छ) 
कोष, कोषका शेयरधनी, योगदानकर्ता र सहभागीको उच्चतम हित हुने गरी कार्य गर्ने, 

(ज) 
समितिले तोके बमोजिमका अन्य कार्य गर्ने।
(२) कार्यकारी निर्देशकले यस ऐन बमोजिम आफूमा निहित रहेको अधिकारमध्ये कोषको रकमको व्यवस्थापन, रकम परिचालन, कोष पक्ष वा विपक्ष भएको मुद्दाको प्रतिरक्षा, कोषको दैनिक प्रशासन सञ्‍चालन जस्ता कार्य गर्न कोषको कुनै अधिकृत कर्मचारीलाई अधिकार प्रत्यायोजन गर्न सक्नेछ।
	कार्यकारी निर्देशकको काम, कर्तव्य र अधिकार ऐनमा उल्लेख गर्न  वाञ्छनीय भएको।


	14.
	दफा ४३क. को उपदफा (1) 
	 (१) यस ऐन बमोजिम बचतकर्ता र लगानीकर्ताहरुबाट कोषले सङ्ककलन गरी जम्मा गरेको पुँजी कोषलाई सम्बन्धित योजनाको शर्त अनुसार लगानी प्र्रबन्ध गर्न वा तत्सम्बन्धमा अन्य कुनै सङ्गठित संस्थासँग भएको सम्झौता बमोजिमको दायित्व पुरा गर्नको लागि कोषले आफुलाई प्राप्‍त अधिकार र जिम्मेवारी वहन गर्न पाउने गरी कोषको समिति, उपसमिति वा त्यस्तो समिति वा उपसमितिको सदस्य वा कोषको कुनै अधिकृत कर्मचारीलाई ट्रष्‍टीको रुपमा काम गर्न पाउने गरी तोक्न सक्नेछ।
	मूल ऐनको दफा ४३क. को उपदफा (१) मा रहेका “कोषले सङ्कलन गरी जम्मा गरेको पूँजी कोषलार्इ” भन्‍ने शब्दहरूको सट्‍टा “कोषमा जम्मा भएको रकमलाई” भन्‍ने शब्दहरू राखी सोही उपदफामा रहेका “तत्सम्बन्धमा अन्य” भन्‍ने शब्दहरू झिकिएका छन्।

	सहभागीहरूबाट बचतको रुपमा सङ्कलन हुने रकमलाई पुँजीकोष भन्‍ने शब्दले जनाउन उपयुक्त नहुने भएको।

	15.
	दफा 52 
	५२. कोषको विशेष अधिकार : यो ऐन बमोजिम कोषले प्रदान गर्ने लगानी, नागरिक एकाङ्क योजना तथा लगानीकर्ता हिसाब योजना अन्तर्गतको अवकाश कोष, लगानी प्रबन्ध तथा अन्य सेवाहरुको शर्तहरु तोक्ने र सोमा लिने कमिशन, सेवा शुल्क र दस्तुरहरु कोषले तोक्न सक्नेछ।
	मूल ऐनको दफा ५२ को सट्‍टा देहायको दफा ५२ राखिएको छ :-
५२.
कोषको विशेष अधिकार : कोषले यस ऐन बमोजिम सञ्‍चालन गर्ने लगानीकर्ता हिसाब योजना, नागरिक एकाङ्क योजना तथा कोषबाट गरिने लगानी, कर्जा प्रवाह वा अन्य सेवाको शर्त, कमिशन, सेवा शुल्क र दस्तुर तोक्न सक्नेछ।
	विद्यमान कानूनी व्यवस्थामा उल्लेखित नागरिक एकाङ्क योजना तथा लगानीकर्ता हिसाब योजना बाहेक कोषबाट सञ्‍चालित अन्य योजना समेत समेट्ने गरी व्यवस्था गर्न आवश्यक भएको। 

	16.
	दफा 52क. 

	५२क.मुद्दती निक्षेपमा लगानी सम्बन्धी विशेष व्यवस्था : (१) लगानीकर्ता हिसाब योजना, नागरिक एकाङ्क योजना वा कोषमा अन्य स्रोतबाट जम्मा हुने रकम कोषले कुनै वाणिज्य बैङ्‍कमा समयकालीन मुद्दती निक्षेपमा जम्मा गरी लगानी गर्न सक्नेछ। 
         (२) प्रचलित कानुनमा जुनसुकै कुरा लेखिएको भए तापनि उपदफा (१) बमोजिम जम्मा भएको रकम र सोको व्याज वा अन्य कुनै शुल्क भए सो समेत कोष र सम्बन्धित वाणिज्य बैङ्‍क बीच भएको सम्झौता बमोजिम बैङ्‍कले कोषलाई भुक्तानी गर्नु पर्नेछ।
          (३) उपदफा (१) बमोजिम लगानी गरेको रकम सम्बन्धित बैङ्‍कले उपदफा (२) बमोजिमको कोषलाई भुक्तानी नगरेमा कोषले यस ऐन र प्रचलित कानून बमोजिम त्यस्तो रकम असुल उपर गर्न सक्नेछ।
	मूल ऐनको दफा ५२क. को सट्‍टा देहायको दफा ५२क. राखिएको छ :-
५२क. मुद्दती निक्षेपमा लगानी सम्बन्धी विशेष व्यवस्था : (१) लगानीकर्ता हिसाब योजना, नागरिक एकाङ्क योजना वा कोषको आफ्नै स्रोत वा कोषमा अन्य स्रोतबाट जम्मा हुने रकम कोषले कुनै वाणिज्य बैङ्‍क वा पूर्वाधार विकास बैङ्‍कमा समयकालीन मुद्दती निक्षेपमा जम्मा गरी लगानी गर्न सक्नेछ।
            (२) प्रचलित कानूनमा जुनसुकै कुरा लेखिएको भए तापनि सम्बन्धित बैङ्‍कले उपदफा (१) बमोजिम जम्मा भएको रकम र सोको ब्याज वा अन्य कुनै शुल्क भए सोसमेत कोष र सम्बन्धित बैङ्‍कबीच भएको सम्झौताबमोजिम कोषलाई भुक्तानी गर्नु पर्नेछ।
	कोषको आफ्नै स्रोत समेत वाणिज्य बैङ्‍क बाहेक पूर्वाधार विकास बैङ्‍कको मुद्दती निक्षेपमा समेत लगानी गर्न सक्ने व्यवस्था गर्न आवश्यक भएको। 

	17.
	दफा ५७ को खण्ड (ग) 
	(ग) लगानीकर्ता हिसाव योजना, नागरिक एकाङ्क योजना र समूहगत बचत परियोजनाको रकम, 


	मूल ऐनको दफा ५७ को खण्ड (ग) को सट्‍टा देहायको खण्ड (ग) राखिएको छ :-
“(ग) 
लगानीकर्ता हिसाब योजना र नागरिक एकाङ्क योजनाको रकम,”
	विभिन्‍न बचत कार्यक्रमहरुलाई लगानीकर्ता हिसाब योजनाको परिभाषामा समेटिएकाले समूहगत बचत परियोजनाको रकम राख्‍न आवश्यक नभएको।

	18.
	रूपान्तर
	मूल ऐनको ठाउँ ठाउँमा शेयरवाला र एकाङ्कवाला भन्‍ने शब्दहरु प्रयोग भएको।
	रुपान्तर: मूल ऐनको ठाउँ ठाउँमा रहेका देहायका शब्दहरूको सट्‍टा देहायका शब्दहरू राखी रुपान्तर गरिएको छ :- 
(3)   “शेयरवाला” भन्‍ने शब्दको सट्‍टा “शेयरधनी”
(4)  “एकाङ्कवाला” भन्‍ने शब्दको सट्‍टा “एकाइधनी”।
	प्रचलित अन्य कानूनसँग सामञ्‍जस्यता कायम गर्न वाञ्‍छनीय भएको।



